1.

Fit-Taqsima 1, is-subrakkomandazzjoni C(1) hija ssostitwita b’dan li ġej: “1. L-awtoritajiet rilevanti huma rrakkomandati li jirreċiprokaw il-miżuri tal-politika makroprudenzjali adottati minn awtoritajiet rilevanti oħrajn u rrakkomandati għal reċiprokazzjoni mill-BERS. Huwa rrakkomandat li l-miżuri li ġejjin, kif deskritt aktar fl-Anness, jiġu rreċiprokati: Il-Belġju: — żieda ta’ piż tar-riskju għal skoperturi fil-livell tal-konsumatur assigurati minn proprjetà immobbli residenzjali li tinsab fil-Belġju, applikata skont l-Artikolu 458(2)(d)(vi) tar-Regolament (UE) Nru 575/2013 lil istituzzjonijiet ta’ kreditu awtorizzati fil-Belġju bl-użu tal-Approċċ IRB għall-kalkolu tar-rekwiżiti tal-kapital regolatorju u magħmul minn: (a) żieda fissa ta’ piż tar-riskju ta’ 5 punti perċentwali; u (b) suppliment għall-piż tar-riskju proporzjonat li jikkonsisti minn 33 fil-mija tal-medja ponderata skont l-iskopertura tal-piż tar-riskju applikat għall-portafoll ta’ skoperturi fil-livell tal-konsumatur iggarantiti minn proprjetà immobbli residenzjali li tinsab fil-Belġju; Franza: — issikkar tal-limitu ta’ skopertura kbira pprovdut fl-Artikolu 395(1) tar-Regolament (UE) Nru 575/2013, applikabbli għall-iskoperturi għal korporazzjonijiet mhux finanzjarji kbar b’dejn kbir li għandhom l-uffiċċju rreġistrat tagħhom fi Franza għal 5 fil-mija tal-kapital eliġibbli, applikat skont l-Artikolu 458(2)(d)(ii) tar-Regolament (UE) Nru 575/2013 għal istituzzjonijiet sistemikament importanti globali (G-SIIs) u istituzzjonijiet sistemikament importanti oħrajn (O-SIIs) fl-ogħla livell ta’ konsolidazzjoni tal-perimetru prudenzjali bankarju tagħhom.; Il-Lussemburgu: — limiti legalment vinkolanti bejn is-self u l-valur (LTV) għal self ipotekarju ġdid fuq proprjetà immobbli residenzjali li tinsab fil-Lussemburgu, b’limiti LTV differenti applikabbli għal kategoriji differenti ta’ dawk li jissellfu: (a) limitu LTV ta’ 100% għal dawk li jixtru għall-ewwel darba li jakkwistaw ir-residenza primarja tagħhom; (b) limitu LTV ta’ 90% għal xerrejja oħra, jiġifieri dawk li ma jkunux qed jixtru għall-ewwel darba li jakkwistaw ir-residenza primarja tagħhom. Dan il-limitu huwa implimentat b’mod proporzjonali permezz ta’ allokazzjoni tal-portafoll. Speċifikament, is-selliefa jistgħu joħorġu 15% tal-portafoll ta’ self ipotekarju ġdid mogħti lil dawn il-mutwatarji b’LTV ogħla minn 90% iżda inqas mil-LTV massimu ta’ 100%; (c) limitu LTV ta’ 80% għal self ipotekarju ieħor (inkluż is-segment tax-xiri għall-kiri). In-Norveġja: — rata ta’ 4.5% tar-riżerva tar-riskju sistemiku għal skoperturi fin-Norveġja, applikata f’konformità mal-Artikolu 133 tad-Direttiva 2013/36/UE, kif applikata għan-Norveġja u fin-Norveġja fl-1 ta’ Jannar 2020 skont it-termini tal-Ftehim dwar iż-Żona Ekonomika Ewropea (*1) (il-Ftehim ŻEE) (minn hawn ’il quddiem is-“CRD kif applikabbli għan-Norveġja u fin-Norveġja fl-1 ta’ Jannar 2020”), għall-istituzzjonijiet ta’ kreditu kollha awtorizzati fin-Norveġja; — limitu minimu tal-piż tar-riskju medju ta’ 20% għal skoperturi ta’ proprjetà immobbli residenzjali fin-Norveġja, applikat skont l-Artikolu 458(2)(d)(vi) tar-Regolament (UE) Nru 575/2013, kif applikat għan-Norveġja u fin-Norveġja fl-1 ta’ Jannar 2020 skont it-termini tal-Ftehim ŻEE (minn hawn ’il quddiem is-“CRR kif applikabbli għan-Norveġja u fin-Norveġja fl-1 ta’ Jannar 2020”), għal istituzzjonijiet ta’ kreditu, awtorizzati fin-Norveġja, li jużaw l-approċċ ibbażat fuq il-klassifikazzjoni interna (IRB) għall-kalkolu tar-rekwiżiti kapitali regolatorji; — limitu minimu tal-piż tar-riskju medju ta’ 35 % għal skoperturi ta’ proprjetà immobbli kummerċjali fin-Norveġja, applikat skont l-Artikolu 458(2)(d)(vi) tas-CRR kif applikabbli għal u fin-Norveġja fl-1 ta’ Jannar 2020 għal istituzzjonijiet ta’ kreditu awtorizzati fin-Norveġja, bl-użu tal-approċċ IRB għall-kalkolu tar-rekwiżiti kapitali regolatorji. L-Iżvezja: — perċentwal minimu speċifiku għall-istituzzjonijiet ta’ kreditu ta’ 25 fil-mija għall-medja peżata għall-iskopertura tal-piżijiet tar-riskju applikati għall-portafoll ta’ skoperturi fil-livell tal-konsumatur lil debituri li jirrisjedu fl-Iżvezja ggarantiti minn proprjetà immobbli skont l-Artikolu 458(2)(d)(vi) tar-Regolament (UE) Nru 575/2013 għall-istituzzjonijiet ta’ kreditu awtorizzati fl-Iżvezja li jużaw l-Approċċ IRB għall-kalkolu tar-rekwiżiti ta’ kapital regolatorju. (*1) ĠU L 1, 3.1.1994, p. 3.”;"